Negejarige gaan soek hulp vir ma, sussieFoto verskaf deur ER24 ŉ Beseerde negejarige seun het Sondagoggend hulp gaan soek ná hy saam met sy ma en agtjarige sussie in ŉ ongeluk was op die Viljoenskroonpad, suid van Potchefstroom. Ross Campbell, woordvoerder van ER24, het gesê die vrou en haar dogter is kritiek beseer toe die motor gerol het. Die seun het geringe beserings opgedoen en het in die pad begin afstap om hulp te soek. “Verbygangers het hom opgemerk en paramedici ontbied,” het Campbell verduidelik. Paramedici het omstreeks 01:30 by die toneel opgedaag. Die ma en die seun se sussie is uit die voertuig geslinger toe dit gerol het. Hulle het veelvoudige beserings opgedoen. “Al drie is na die Mediclinic Potchefstroom geneem vir verdere behandeling.”